ʼXandaa kuu xa jaʼan‑r.
Ɨɨn seyɨɨ,
nux kuyatni‑s currali tkachi,
ko ña kɨu ndaa‑s yeʼe currali,
ko xido‑s dɨkɨ currali,
te xini‑ro xa ñaduʼu kuu‑s,
xini‑ro xa juini‑s xa duʼu‑s tkachi jan.
Se kɨu ndaa yeʼe currali,
mee‑s kuu se ñunuu tkachi.
Mee‑s,
ña tnɨɨ ñaʼa ti‑ina,
te tnuʼu mee‑s ka najini tkachi‑s.
Kana‑s dɨu ɨɨn ɨɨn tkachi‑s,
te ka natuʼa ñaʼa‑tɨ,
te kineʼe‑s‑tɨ currali.
Kana‑s ntdaa tkachi‑s,
te xe juindodo nuu‑s nuu‑tɨ.
Xndijun ñaʼa‑tɨ,
chi naʼa‑tɨ tnuʼu xtoʼo‑tɨ.
Ko ma nkuitandijun‑tɨ setoʼo.
Kunu koio‑tɨ,
chi ñatu ka xini‑tɨ tnuʼu setoʼo.
Tnuʼu yaʼa n‑jaʼan Jesús xa dakuaʼa‑ia se fariseu ijan,
ko ña n‑ka kutnuni ini‑s nax n‑jaʼan‑ia.
Te n‑jaʼan Jesús ɨnka vuelta:
—Xandaa kuu xa jaʼan‑r.
Mee‑r kuu yeʼe currali tkachi.
Se n‑ka kixi antecas xa kixi mee‑r,
ntdaa‑s ka kuu ñaduʼu,
n‑ka juini‑s xa duʼu‑s tkachi.
Ko ñayo tkachi n‑ka teku tnuʼu‑s.
Yeʼe currali kuu mee‑r.
Nux jandixa ñaʼa ɨɨn ñayiu mee‑r,
te taxkanu ini Ianyuux kuechi‑i,
te kutuu vaʼa‑i xiʼin‑ia.
Ka kuu ñayiu jan ná kuu tkachi ndɨu yeʼe currali.
Kee‑tɨ xa kaxi‑tɨ,
te ndɨu‑tɨ xa kutuu vaʼa‑tɨ.
ʼKixi ñaduʼu,
xa duʼu‑s tkachi.
Kaʼni‑s‑tɨ te danaa‑s‑tɨ.
Ko vaxi mee‑r,
xa kutuu vaʼa koio‑tɨ.
Vaa‑r,
xa ñayiu ka jandixa ñaʼa mee‑r,
vaʼa xa vaʼa kutuu koio mee‑i vitna xiʼin kuia ma jɨn ndɨʼɨ.
Mee‑r kuu Se ñunuu vaʼa tkachi.
Juejoon‑r xa kaʼni ñaʼa koio ñayiu mee‑r,
xa kutuu vaʼa koio tkachi‑r.
Duʼa ma kada koio se ka juini xa niʼi ni‑s tvini.
Ña kuu‑s ɨɨn se ñunuu vaʼa tkachi,
chi tkachi,
ña ka kuu‑tɨ tkachi mee‑s.
Se ijan,
na ndeʼa‑s xa vaxi ñaña,
te dandoo‑s tkachi te kunu‑s.
Te tnɨɨ ñaña tkachi jan,
te xate niʼna ñaʼa‑tɨ.
Xino se ijan,
chi kidatniu‑s xaxeʼe xa niʼi‑s tvini,
te ña tuu nax viʼi‑s tkachi jan.
Mee‑r kuu Se ñunuu vaʼa tkachi.
Nani xini ñaʼa Taa‑r mee‑r,
te xini mee‑r mee‑ia,
dani xini‑r ñayiu ka jandixa ñaʼa mee‑r,
te mee‑i ka xini ñaʼa mee‑r.
Juñaʼa‑r mee‑r,
xa kaʼni ñaʼa koio seyɨɨ xaxeʼe tkachi‑r.
Ko io ɨnka ñayiu ta jandixa ñaʼa koio ka.
Ná kuu tkachi yɨʼɨ ɨnka currali,
ka kuu ñayiu jan.
Io xa kandeka‑r mee‑i kixi tuku.
Kunini koio ñayiu jan tnuʼu mee‑r,
te mee‑i xiʼin ñayiu ka jandixa ñaʼa mee‑r vitna,
nduu‑i,
ku kuu koio‑i tkachi yɨndiʼu kaʼnu idini currali,
te junuu vaʼa‑r‑yɨ ntdaa‑i.
ʼXijan kuu xa xemani ñaʼa Taa‑r,
chi juñaʼa‑r mee‑r xaxeʼe tkachi‑r.
Kuú‑r xa nandoto‑r ɨnka vuelta.
Ni ɨɨn ñayiu ña kida xa kuú‑r.
Kaʼni ñaʼa koio‑s,
ko duʼa koo xaxeʼe xa duʼa koo.
Xiʼin xa taxnuni mee‑r kuú‑r,
te xiʼin xa taxnuni mee‑r nandoto‑r.
Duʼa n‑taʼu tniu Taa‑r,
te duʼa koo.
Xaxeʼe tnuʼu yaʼa,
te ɨnka vuelta ña n‑ka xani ini ɨɨn nuu se Israel.
Kueʼe‑s n‑ka jaʼan:
—Tachi uʼu ñuʼu anu‑s,
n‑nduloko‑s.
¿Nakuenda ka chinuu‑n tnuʼu jaʼan‑s?
Ko dava ka‑s n‑ka jaʼan:
—Vaʼa jaʼan‑s,
ñatu ñuʼu tachi uʼu anu‑s.
Chi ña kuaʼa tachi uʼu kada‑i xa kundeʼa ñayiu n‑xo kukuaa nde na n‑kaku‑i.